相和歌辭 猛虎行
作者：韩愈
朝代：唐

paragraphs: 猛虎雖云惡，亦各有匹儕。
羣行深谷間，百獸望風低。
身食黃熊父，子食赤豹麛。
擇肉於熊羆，肎視兔與貍。
正晝當谷眠，眼有百步威。
自矜無當對，氣性縱以乖。
朝怒殺其子，暮還飧其妃。
匹儕四散走，猛虎還孤棲。
狐鳴門四旁，烏鵲從噪之。
出逐猴入居，虎不知所歸。
誰云猛虎惡，中路正悲啼。
豹來銜其尾，熊來攫其頤。
猛虎死不辭，但慙前所爲。
虎坐無助死，況如汝細微。
故當結以信，親當結以私。
親故且不保，人誰信汝爲。